| Tenca |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Actinopterygii |
| Orde: | Cypriniformes |
| Familia: | Cyprinidae |
| Xénero: | ***Tinca***Cuvier, 1816 |
| Especie: | ***T. tinca*** |

 |
| Nome binomial |
| *Tinca tinca*(Linnaeus, 1758) |

A **tenca** (***Tinca tinca***) é unha especie de peixe de auga doce e salobre da familia dos ciprínidos, que se encontra en Eurasia desde Europa Occidental incluíndo as Illas Británicas ao leste de Asia ata os ríos Obi e Ienisei. O seu interese en pesca deportiva provocou a súa introdución en cursos de auga de Chile, Australia, Nova Zelandia, África, Norteamérica, sueste asiático e recentemente no Brasil. Normalmente habita hábitats de augas doces de augas lentas, especialmente lagos e ríos de terrras baixas.

Ecoloxía
--------

A tenca atópase con máis frecuencia en augas con substrato de arxila ou lama e abundante vexetación. Esta especie é rara en augas claras con substrato rochoso, e está ausente nas correntes rápidas. Tolera augas con baixa concentración de oxíxeno, e atópase en augas onde nin sequera a carpa pode sobrevivir.

Tencas exhibidas no "Subaqueous Vltava", Praga
As tencas aliméntanse principalmente de noite e comen preferentemente animais invertebrados como dípteros quironómidos, nos leitos de augas eutróficas e caracois e ameixas *Pisidium* en augas con moita vexetación.

É un peixe de augas temperadas que se reproduce a temperaturas superiores aos 18 °C. A posta de ovos pode chegar a alcanzar un peso superior ao 10% do peso da femia. A reprodución ten lugar en augas pouco fondas xeralmente entre plantas acuáticas, onde poden depositar os seus pegañosos ovos verdes, de 1 mm de diámetro. Os ovos permanecen pegados ás plantas ata a súa eclosión, que pode durar de 3 a 5 días, segundo a temperatura. A desova ten lugar normalmente en verán, e poden producir ata 300.000 ovos, normalmente menos. O crecemento é rápido, e os peixes poden alcanzar un peso de 0,11 kg no primeiro ano.

Morfoloxía
----------

As tencas teñen unha forma robusta parecida á da carpa e a pel é de cor verde oliva, máis escura por ariba e case dourada por debaixo. A aleta caudal é de forma bastante cadrada. As outras aletas son arredondadas. A boca é terminal e máis ben estreita e ten en cada extremo pequenas barbas. O tamaño máximo do animal é de 70 cm, aínda que a maioría dos espécimes son moito menores. Os dentes farínxeos son uniseriais. Os ollos son pequenos e de cor de laranxa a vermello. O dimorfismo sexual é escaso, limitado a que as femias adultas teñen un perfil ventral máis convexo comparado co dos machos. Os machos son normalmente menores que as femias, e poden recoñecerse por teren as aletas inferiores máis curvadas e uns múscuculos ben distinguibles arredor da base das aletas, que están xeralmente ausentes nas femias.

A tenca ten moi poucas escamas, que están profundamente inseridas na grosa pel, facendo que sexa tan escorregadiza como unha anguía. As escamas son de pequeno tamaño; posúen máis de 80 delas na liña lateral. As aletas carecen de raios espiñosos. A textura do tegumento é bastante mucosa.

*Tinca* fósil

Tenca dourada
-------------

Unha variedade de tenca criada artificialmente é a chamada tenca dourada, que é popular como peixe ornamental para estanques. Esta forma varía en cor desde o dourado claro ao verde escuro, e algúns peixes teñen manchas negras ou vermellas nos flancos e aletas.

Importancia económica
---------------------

As tencas son comestibles, e funcionan moi ben nas receitas para cociñar carpas. Son pescadas con cana e usadas como penso para especies predadoras como os centrárquidos. As tencas, especialmente a tenca dourada, so tamén peixes ornamentais en estanques e menos frecuentemente en acuarios.

Posúe grande interese en acuicultura: segundo a Organización de Produtores Piscicultores (OPP) a produción europea no ano 2000 alcanzou case 1.500 toneladas, correspondendo a Francia 700 ton (70,4%), seguida por España con 160 ton (16,1%), 116 ton en Alemaña (12,0%), e Bélxica con apenas 15 Tm (1,5%).

Notas
-----

1. ↑  Freyhof, J. Kottelat, M. (2008). "Tinca". *Lista Vermella da IUCN de Especies en Perigo* (en inglés). IUCN 2008. Consultado o 25 de xaneiro de 2010.
2. ↑  BUSCatermos tenca, que dá como referencias: Vocabulario multilingüe de acuicultura. Santiago de Compostela, Centro Ramón Piñeiro para a Investigación en Humanidades, 2002 ; Vocabulario multilingüe de organismos acuáticos. Santiago de Compostela, Centro Ramón Piñeiro para a Investigación en Humanidades, 2000 ; VV. AA. (2012) Dicionario de alimentación e restauración. Santiago de Compostela, Termigal. Xunta de Galicia. Real Academia Galega.
3. 1 2 3 4  Froese, Rainer; Pauly, Daniel, eds. (5 de 2007). "*Tinca tinca*". *FishBase* (en inglés).
4. 1 2  "El cultivo de la tenca en España" (en castelán). Arquivado dende o orixinal o 28 de agosto de 2007. Consultado o 30 de agosto de 2007.
5. 1 2  B. Whitton (1982). *Rivers, Lakes and Marshes* p 163. Hodder & Staughton, London.
6. 1 2 3 4 5  A. F. Magri MacMahon (1946). *Fishlore*, pp 156-158. Pelican Books.
7. ↑
8. ↑  Bronmark, C. (1994). "Effects of Tench and Perch on Interactions in a Freshwater, Benthic Food Chain". *Ecology* **75** (6): 1818. JSTOR 1939640. doi:10.2307/1939640.
9. 1 2 3  A. Lawrence Wells (date unknown). *Observer Book of Freshwater Fishes*, pp 101-105. Frederick Warne & Co.
10. 1 2  G. Sterba (1962). *Freshwater Fishes of the World* pp 249-250. Vista Books, London.
11. ↑  As femias poden chegar a pesar uns 7 kg, aínda que as de 4 kg xa se consideran grandes. Os machos raramente chegan aos 3 kg.Froese, Rainer; Pauly, Daniel, eds. (5 de 2007). "*Tinca tinca*". *FishBase* (en inglés).
12. ↑  Andreu, A.; et al. (2003). *Diversidad animal: fichas para el reconocimiento de especies*. Diego Marín Librero Editor. ISBN 84-95095-15-7.
13. ↑  Dick Mills (2000). *Understanding Coldwater Fish*, p 106. Interpet Publishing. ISBN 1-903098-10-6

|  |  |
| --- | --- |
|  | Commons ten máis contidos multimedia sobre:  ***Tenca*** |

|  |  |
| --- | --- |
| Control de autoridades | 
* Wd: Q76280
* BNCF: 3425
* BNF: 12448027x
* BRE: 2146752
* EBID: ID
* GEC: 0145520
* GND: 4129705-2
* LCCN: sh85133828
* NKC: ph136877

 |

|  |  |
| --- | --- |
| Identificadores taxonómicos | 
* ADW: Tinca\_tinca
* BioLib: 15585
* DORIS: 249
* Dyntaxa: 206136
* EOL: 210300
* EPPO: TNCATI
* EUNIS: 10042
* FE: 304590
* FE-New: ID
* FishBase: 269
* GBIF: 2362524
* iNaturalist: 114177
* IRMNG: 10154307
* ISC: 61160
* ITIS: 163348
* IUCN: 21912
* NBN: NHMSYS0000544773
* NCBI: 27717
* Plazi: ID
* Soortenregister: 138747
* TAXREF: 67478
* WoRMS: 154343

 |

|  |  |
| --- | --- |
| Identificadores | 
* UNII: 7K9940CR9P

 |